বিচ্ছিন্নতার রাজনীতি মুসলিম উম্মাহর জীবনে অতিশয় শক্তিহানিকর ও সম্মানহানিকর প্রমাণিত হয়েছে। ইসলামে এমন ক্ষতিকর রাজনীতি জায়েজ হয় কি করে? মদ্যপানে লাভের চেয়ে ক্ষতির পরিমান অধিক, তাই সেটি হারাম। কিন্তু বিচ্ছিন্নতায় কোন লাভ নেই, বরং ক্ষতিটি বিশাল। সে ক্ষতিটি সমগ্র উম্মাহর। মুসলিম দেশের বিভক্তি এই জন্যই ইসলামে হারাম। আলেমদের মাঝে নানা বিষয়ে বিভেদ থাকলেও এনিয়ে মতভেদ নাই। ঈমানদারগণ তাই প্যান-ইসলামিক হয়। আব্বাসী খেলাফত এবং পরে ওসমানিয়া খেলাফত বহুশত বছর বেঁচেছিল তো তেমন একটি প্যান-ইসলামিক চেতনার উপর ভর করে। সে আমলে এশিয়া,আফ্রিকা ও ইউরোপব্যাপী বিশাল মুসলিম রাষ্ট্রের একতা ধরে রাখতে কি বিশাল সেনাবাহিনী প্রয়োজন পড়েছিল? অথচ সে রাষ্ট্রের আয়োতন ছিল শতাধিক বাংলাদেশের সমান। তেমন এক বিশাল দেশের প্রতিরক্ষায় বিশাল সেনাবাহিনী প্রতিপালনের অর্থবল ওসমানিয়া খলিফাদের ছিল না। তাদের হাতে বড় বড় ক্যান্টনমেন্ট ছিল না। আধুনিক অস্ত্রও ছিল না। মুসলিম রাষ্ট্রের প্রতিরক্ষার দায়িত্ব তো শুধু বেতনভোগী সৈন্যদের নয়, এ দায়িত্ব তো প্রতিটি ঈমানদারের। সাহাবায়ে কেরামের যুগে তাই সেনানীবাসের প্রয়োজন পড়েনি। সাহাবাগণ নিজ অর্থ, নিজ অস্ত্র ও নিজ বাহন নিয়ে রণাঙ্গনে যেতেন। বলকানে বিচ্ছিন্নতার যুদ্ধ দেখা দিলে এমনকি বাংলা থেকেও তখন মুজাহিদগণ ওসমানিয়া খলিফার সাহায্যে গেছেন। খলিফাকে সাহায্য করতে বাংলার মুসলমানগণ ঘরে ঘরে মুষ্টির চালের হাঁড়ি বসিয়েছে। মুজাহিদগণ এসেছেন সুদূর আফ্রিকা থেকে। কারণ মুসলিম ভূমির উপর কাফের হামলার প্রতিরোধের যুদ্ধ তো শত ভাগ জিহাদ। সে জিহাদে প্রান গেলে শাহাদত জুটে। মুসলিম রাষ্ট্রের সংহতির বিরুদ্ধে যারাই মাথা তুলেছে তাদের রুখতে জনগণ নিজেরাই সেদিন রাজাকার তথা স্বেচ্ছাসেবক রূপে দায়িত্ব পালন করেছে। সীমিত সেনাবাহিনী বরং নজর দিয়েছে সীমান্তের ওপারে নতুন নতুন শত্রু দেশ দখলে।